मैं यह तर्क नहीं दूंगा कि गाय और आदमी में आदमी का जीवन ज्यादा मूल्यवान है। जीवन जीवन है। और, इसी तर्क से गाय खाना ठीक नहीं है, तो बकता, भेड़ या सांप खाना भी ठीक नहीं है। जब हिंदू चित्त उदार होगा, तो वह सिर्फ एक पेड़ या एक जीव में पवित्रता नहीं देखेगा – अस्तित्व मात्र को पवित्र समझेगा। सिर्फ गाय को नहीं बचाया जा सकता। बचाना है तो सभी को बचाना होगा। आज का आदमी यही भाषा समझता है। इस भाषा में जो बोलेगा, वह हिंदू धर्म के एक बुनियादी मूल्य को प्रस्थापित करेगा। इस संदर्भ में यह तर्क बेमतलब है कि हिंदू धर्म के कई संस्करण हैं जो अलग-अलग क्षेत्रों में प्रचलित हैं। जब तर्क और मूल्य का प्रश्न आता है, तब प्रचलन दब जाता है। प्रचलन एक आदत है जिसे बदला जा सकता है। तर्क दुनिया में सभी जगह एक ही हो सकता है – देश और क्षेत्र के हिसाब से अलग-अलग नहीं। कोई कह सकता है कि मैं अतार्किक जीवन जीना चाहता हूँ। यह कोई अनहोनी बात नहीं है। अधिकांश लोग अतार्किक जीवन जीते हैं। कहना यह है कि आप अतार्किक जीवन किसी और पर थोप नहीं सकते।